Exonymum (geografia)

[náhľad|Mapa ilustrujúca veľkú rozmanitosť exoným pre [Nemecko (pričom nemecké endonymum je *Deutschland*).]]

**Exonymum** (iné názvy pozri nižšie) je vžitá podoba názvu zahraničného geografického objektu v inej jazykovej podobe, ktorá sa odlišuje od originálneho názvu daného objektu (čiže od tzv. endonyma). Napr. slovo Londýn je slovenské exonymum pre anglické slovo London.

## Názvy
Slovenské synonymá termínu exonymum v geografickom význame sú:
* **vžitý (geografický) názov** (Poznámky: 1. Toto je ekvivalent anglického termínu „conventional name“. 2. Keďže v niektorých súčasných – sčasti aj nižšie uvedených – definíciách exonyma nie je obsiahnuté, že názov musí byť vžitý, termín „vžitý (geografický) názov“ nemusí byť v tomto zmysle presný ekvivalent výrazu exonymum.),
* **tradičný názov** (Poznámky: 1. Toto je ekvivalent anglického termínu „traditional name“. 2. O novšom význame termínu tradičný názov v zmysle definície UNGEGN pozri nižšie. 3. Tento termín má aj rôzne iné významy.),
* **všeobecne používaný názov** (Poznámky: 1. Toto je starší, pravdepodobne primárne český [„obecně užívaný název“], ekvivalent anglického termínu „traditional name“. Hlavný slovenský ekvivalent je uvedený v predchádzajúcej odrážke. 2. O novšom význame termínu traditional name v zmysle definície UNGEGN pozri nižšie. 3. Tento termín má aj rôzne iné významy.),
* **tradičná domáca podoba cudzieho toponyma**,
* **tradičná domáca podoba cudzieho** (geografického) **vlastného mena**,
* **preložené** (geografické) **vlastné meno**,
* **xenonymum** (Poznámka: Tento termín má aj veľa iných významov),
* **exotoponymum**.
Všetky uvedené termíny okrem termínu „vžitý (geografický) názov“ sú zriedkavé.

Názvy v niektorých svetových jazykoch sú:
* v angličtine: exonym, conventional name, traditional name, xenonym, non-local toponym, exotoponym;
* vo francúzštine: exonyme, nom conventionnel, nom consacré, nom traditionnel, nom usuel, xénonyme, exotoponyme;
* v nemčine: Exonym, Fremdbenennung, Fremdbezeichnung, Auslandsname, Außenname, traditioneller Name, Xenonym, Exotoponym.

UNGEGN novšie označuje také exonymum, ktoré sa často používa a je súčasťou tradície a literatúry daného jazyka, termínom **tradičný názov** (angl. traditional name, fr. nom traditionnel, nem. traditioneller Name). Tento termín má však aj iné významy, napríklad sa niekedy používa ako úplné synonymum termínu exonymum (pozri aj vyššie) alebo sa používa vo význame akýkoľvek neúradný názov.

## Etymológia
Výraz exonymum zaviedol austrálsko-britský geograf Marcel Aurousseau v publikácii *The Rendering of Geographical Names* z roku 1957 a jeho používanie bolo odporučené na 2. konferencii OSN o štandardizácii geografických názvov v roku 1972.

## Definícia
Detaily definície termínu exonymum sa v literatúre rôznia. Jedna z typických definícií je uvedená v úvode tohto článku.

ÚGKK SR uvádza vo svojom Terminologickom slovníku definíciu UNGEGN z roku 1997: Exonymum je „geografický názov používaný v určitom jazyku pre geografický objekt umiestený mimo oblasti, kde má tento jazyk úradný štatút a odlišujúci sa vo svojej podobe od endoným používaných v úradnom jazyku alebo v úradných jazykoch oblasti, kde je umiestený tento geografický objekt.“ Ako vidno, definícia je obmedzená na oblasť úradných jazykov. ÚGKK SR formou poznámok k definícii dodáva, že púhy prepis (napr. Moskva k ruskému názvu Москва) nie je exonymum, а že názvy území bez štátnej suverenity (napríklad z Antarktídy, oceánskeho dna, toponymá kozmických telies a prírodných objektov a javov na nich) sú tiež exonymami.

Novšia definícia UNGEGN už zahŕňa aj názvy v neúradnom jazyku: Exonymum je „názov používaný v určitom jazyku pre geografický objekt nachádzajúci sa mimo územia, kde sa týmto jazykom hovorí, a odlišujúci sa svojou formou od názvu používaného v úradnom alebo dobre etablovanom jazyku územia, kde sa tento geografický objekt nachádza.“

Jordan et al. definujú exonymum ako „geografický názov nepoužívaný miestnou komunitou“.

Vidoeski et al. 1983 definujú exonymum ako „form[u] toponyma pre objekt mimo vlastnej jazykovej oblasti, ktorý sa odchyľuje od formy bežnej v tej jazykovej oblasti, na ktorej sa objekt nachádza“.

Čáslavka 1978 definoval exonymá ako „vžité, tradične používané mená topografických objektov mimo štátnej suverenity jednotlivých štátov“.

Niektoré texty obmedzujú pojem exonymum len na (úradné i neúradné) názvy miest a obcí.

## Na Slovensku
Na Slovensku o štandardizácii geografických názvov, vrátane vžitých podôb slovenských názvov sídelných a nesídelných geografických objektov z územia mimo SR, názvov mimozemských objektov, ako aj o spôsobe prepisu názvov geografických objektov a špecifických sídelných objektov z územia mimo SR z krajín používajúcich inú než latinkovú abecedu a iný než latinkový systém písma do latinky, rozhoduje v zmysle § 18 zákona č. 215/1995 Z. z. Úrad geodézie, kartografie a katastra Slovenskej republiky (ÚGKK SR) podľa pravidiel slovenského pravopisu so súhlasom Ministerstva kultúry SR.

Štandardizované geografické názvy v tejto podobe sú na Slovensku záväzné pre vydavateľov kartografických diel, odborných publikácií, na používanie v tlači a iných prostriedkoch masovej komunikácie a v úradnej činnosti orgánov verejnej správy; rovnako to platí pre vydavateľov kartografických diel a odborných publikácií vydávaných v cudzom jazyku a na používanie v tlači a iných prostriedkoch masovej komunikácie šírených v cudzom jazyku.

## Referencie

## Literatúra
* 
* 
* 

## Externé odkazy
* Názvy geografických objektov z územia mimo SR na webe ÚGKK SR

Kategória:Toponomastika
Kategória:Jazykoveda
Kategória:Geografia